โจว ซิงฉือ
โจว ซิงฉือ (จีนตัวเต็ม: 周星馳, จีนตัวย่อ: 周星驰, พินอิน: Zhōu Xīngchí, ) เป็นนักแสดง โปรดิวเซอร์ ผู้กำกับภาพยนตร์ ผู้อำนวยการสร้าง และผู้เขียนบทภาพยนตร์แนวตลกโปกฮา , หนังแนวตลกล้อเลียน (Parody Movie) จนได้รับยกย่องให้เป็น เจ้าพ่อหนังฮา หรือ King of Comedy ของวงการหนังฮ่องกง และวงการภาพยนตร์เอเชีย
โจว ซิงฉือ เกิดเมื่อวันที่ 22 มิถุนายน ค.ศ. 1962 ที่ฮ่องกง เป็นลูกชายคนเดียวของครอบครัว มีพี่สาวหนึ่งคน น้องสาวสองคน ที่มีรกรากอยู่ที่นครเซี่ยงไฮ้ ประเทศจีน โจว ซิงฉือ ใฝ่ฝันอยากทำงานวงการภาพยนตร์มาตั้งแต่เด็ก มีนักแสดงในดวงใจ คือ บรูซ ลี, โจว เหวินฟะ และว่าน จือเหลียง เมื่อจบการศึกษาระดับมัธยมแล้ว ไปสมัครงานในค่ายสถานีโทรทัศนทีวีบีฮ่องกง แต่ถูกปฏิเสธจึงสมัครเข้าเรียนการแสดงในโรงเรียนการแสดงค่ายทีวีบีแทน รุ่นเดียวกันกับ เหลียง เฉาเหว่ย ได้เป็นพิธีกรโทรทัศน์รายการเด็ก 430 Space Shuttle คู่กับ เหลียง เฉาเหว่ย ได้แสดงละครซีรีย์ให้กับค่ายทีวีบีในบทตัวประกอบ เป็นส่วนใหญ่
ในปี ค.ศ. 1987 โจว ซิงฉือ ได้แสดงภาพยนตร์เป็นครั้งแรกในบทสมทบ เรื่อง The Price Of Growing Up (ว่าน จื่อเหลียง รับบทพระเอก) ฉายแววความสามารถทางการแสดงอย่างโดดเด่น จึงมีโอกาสได้แสดงภาพยนตร์มากขึ้นเรื่อยๆ ได้รับรางวัลนักแสดงดาวรุ่งที่น่าจับตามองของวงการบันเทิงฮ่องกงอีกด้วย ต่อมาในปี 1988 ได้รับรางวัลม้าทองคำ(ไต้หวัน) สาขานักแสดงสมทบยอดเยี่ยม จากภาพยนตร์เรื่อง Final Justice (1988) หรือ เฉ่งไอ้คุณโป ในปี 1989 ได้รับบทพระเอกซีรีส์ของค่ายทีวีบี เรื่อง จอมยุทธผงาดฟ้า (1989) ซีรีส์กำลังภายในแนวตลกโปกฮา ซึ่งประสบความสำเร็จอย่างมากเป็นกระแสทั่วเกาะฮ่องกง ส่งให้โจว ซิงฉือ อยู่ในสถานะพระเอก (Actor) ของวงการละครซีรีส์ จนเป็นที่คาดการณ์ว่า เขาจะโด่งดังจากการเป็นนักแสดงตลก ซึ่งวงการบันเทิงฮ่องกงขาดแคลนนักแสดงแนวนี้มาโดยตลอด
ในปี 1990 จากกระแสความดังของภาพยนตร์ เรื่อง God of Gamblers (1989) หรือ คนตัดคน ภาค 1 โด่งดังไปทั่วเอเชีย โจว ซิงฉือ พระเอกตลกหน้าใหม่ของวงการบันเทิงฮ่องกงโด่งดังจากซีรีส์ เรื่อง จอมยุทธผงาดฟ้า ได้มารับบทล้อเลียน หนังเรื่อง คนตัดคน ดังกล่าว ในภาพยนตร์ เรื่อง All for the Winner (1990) หรือ คนตัดเซียน หนังประสบความสำเร็จอย่างมหาศาล จนเป็นจุดเริ่มต้น หนังแนวตลกล้อเลียน (Parody Movie) ของโจว ซิงฉือ เป็นต้นมา นอกจากนี้ ยังสร้างปรากฏการณ์กระแสคู่หูคู่ฮา โจว ซิงฉือ กับ อู๋ หมงต๊ะ บนโลกภาพยนตร์อีกด้วย ต่อมาทางผู้สร้างภาพยนตร์เจ้าเดิม (ค่าย Win 's Entertainment) ได้นำ โจว ซิงฉือ มาแสดงภาพยนตร์ เรื่อง God of Gamblers 2 (1990) หรือ คนตัดคน ภาค 2 คู่กับ หลิว เต๋อหัว หนังประสบความสำเร็จอย่างถล่มทลายไปทั่วเอเชีย ส่งให้โจว ซิงฉือ โด่งดังทั่วเอเชียในพริบตา
อย่างไรก็ตาม โจว ซิงฉือ มาประสบความสำเร็จในฐานะพระเอกนำเดี่ยวเต็มตัว ในภาพยนตร์ เรื่อง Fight Back to School (1991) หรือ คนเล็กนักเรียนโต ที่แสดงกับ อู๋ หมงต๊ะ นักแสดงคู่บุญ - คู่หูคู่ฮา ภาพยนตร์ทำรายได้มหาศาล ถูกยกย่องให้เป็นสัญลักษณ์หนังแนวตลกโปกฮาของโจว ซิงฉือ - อู๋ หมงต๊ะ และส่งให้เขาก้าวเข้าสู่ทำเนียบ พระเอกยอดนิยมแห่งยุค สายหนัง Comedy หรือ หนังตลกโปกฮา เป็นต้นมา
โจว ซิงฉือ ประสบความสำเร็จอย่างท่วมท้นกับภาพยนตร์แนวตลกล้อเลียน (Parody Movie) ที่มีต้นฉบับเป็นวรรณกรรม นวนิยาย เช่น อุ้ยเสี่ยวป้อ จอมยุทธเย้ยยุทธจักร (Royal Tram 1,2 /1992) ถังไป่หู่ ใหญ่ไม่ต้องประกาศ ( Flirting Scholar 1993) พยัคฆ์ไม่ร้าย คังคังฉิก (Forbidden City Cop 1996) หรือล้อเลียนหนังดังระดับตำนาน เช่น พยัคฆ์ไม่ร้าย 007 (From Beijing with Love 1994) เป็นต้น
โจว ซิงฉือ ไม่หยุดความสำเร็จไว้กับหนังตลกแนวล้อเลียน(Parody Movie) เพียงอย่างเดียว ได้คิดค้นหนังตลกในแบบฉบับของตัวเองจนประสบความสำเร็จ ในปี 1991 เขาได้แสดงภาพยนตร์ดัดแปลงจากการ์ตูนญี่ปุน เรื่อง Fist of Fury (1991) หรือ คนเล็กต้องใหญ่ หนังได้สร้างคาแรกเตอร์ให้เขาจนเป็นภาพจำแก่ผู้ชมภาพยนตร์เป็นอย่างมาก โจว ซิงฉือจึงพัฒนาคาแรกเตอร์ตัวละครจากหนังเรื่องนี้ลงในภาพยนตร์ของตัวเองจนกลายเป็นอัตลักษณ์ประจำตัว เช่น คนเล็กกุ๊กเทวดา (The God of Cookery 1996) คนเล็กไม่เกรงใจนรก (King of Comedy 1999) ภาพยนตร์ที่เป็นกระแสไปทั่วโลก เช่น นักเตะเสี่ยวลิ้มยี่ (Sholin Soccer 2001) คนเล็กหมัดเทวดา (Kung Fu Hustle 2004) วงการภาพยนตร์โลก ยกย่องให้หนังตลกแนวนี้ คือ "หนังตลกสไตล์โจวซิงฉือ" หรือ Chow 's Comedy ที่มีอัตลักษณ์เฉพาะตัว แนวพระเอกต่ำตม แต่ต่อสู้จนประสบความสำเร็จสูงสุดในชีวิต
โจว ซิงฉือเป็นนักแสดงหนังแนวตลกโปฮา แต่เขายังมีฝีมือการแสดงอย่างยอดเยี่ยม ได้รับรางวัลนักแสดงชายยอดเยี่ยม จากเทศกาลภาพยนตร์นานาชาติ เอเชียแปซิฟิก (Best Actor of Asia at the Pacific Film Festival) จากภาพยนตร์ เรื่อง Justice My Foot (1992) หรือ คนเล็กสะท้านยุทธจักร และรางวัลตุ๊กตาทอง(ฮ่องกง) สาขานักแสดงนำชายยอดเยี่ยม จากภาพยนตร์ เรื่อง Shaolin Soccer 2001 หรือ นักเตะเสียวลิ้มยี่ อีกด้วย
ผลงานในระยะหลัง โจว ซิงฉือ ทำหน้าที่เขียนบทภาพยนตร์ โปรดิวเซอร์ กำกับการแสดง และอำนวยการสร้าง แต่ไม่ได้แสดงหนังเอง ปัจจุบัน โจว ซิงฉือ กำลังคบหากับคู่รักต่างวัยชื่อ หลอ ไห่ซาน